Ερωτηματολόγια θρησκευτικότητας
Authors: Μαρκαντωνάκης Γεώργιος 
Published: September 2021

Η εργασία αποτελείται από 416 σελίδες και χωρίζεται σε δύο μέρη:Α. Γενικό Μέρος: Περιέχει 125 κλίμακες Θρησκευτικότητας από τη διεθνή βιβλιογραφία. Προλογίζονται και αποδίδονται στην Ελληνική γλώσσα.Β. Ερευνητικό Μέρος: Επιλέγεται η «Κλίμακα της Θρησκευτικής Λύσης των Προβλημάτων» του Pargament και Συνεργατών, σταθμίζεται σε Ελληνικό πληθυσμό και συγχορηγείται με την κλίμακα κατάθλιψης του Beck.Στο Α. Γενικό Μέρος, Οι Κλίμακες παρατίθενται σε 17 Κεφάλαια ομαδοποιημένες σε κατηγορίες βάση κριτηρίων που αναπτύσσονται στον Πρόλογο (Η Οργάνωση των Κεφαλαίων).Οι σχετικές Κατηγορίες είναι:1. Κλίμακες των Θρησκευτικών Πιστεύω και της Θρησκευτικής Πράξης2. Κλίμακες της Θρησκευτικής Στάσης.3. Κλίμακες του Θρησκευτικού Προσανατολισμού.4. Κλίμακες της Θρησκευτικής Ανάπτυξης.5. Κλίμακες της Θρησκευτικής Δέσμευσης και Συμμετοχής.6. Κλίμακες του Θρησκευτικού Βιώματος.7. Κλίμακες των Θρησκευτικών –Ηθικών Αξιών.8. Πολυαξονικές Κλίμακες της Θρησκευτικότητας.9. Κλίμακες της Θρησκευτικής Αντιμετώπισης και Επίλυσης του Προβλήματος.10. Κλίμακες Πνευματικότητας και Μυστικισμού.11. Κλίμακες της Γενικής Έννοιας του Θεού.12. Κλίμακες του Θρησκευτικού Φονταμενταλισμού.13. Κλίμακες του Θανάτου-Μετά Θάνατον Ζωής.14. Κλίμακες της Θείας Εμπλοκής.15. Κλίμακες της Συγχώρεσης.16. Κλίμακες17. Άλλες Κλίμακες.Κάθε ερωτηματολόγιο συνοδεύεται από μικρό πρόλογο όπου αναπτύσσεται ακριβώς γιατί σχεδιάστηκε και ποιο είναι το μετρήσιμο μέγεθος στο οποίο αναφέρεται. Ακολουθεί η απόδοση στην Ελληνική γλώσσα με οδηγίες χορήγησης και βαθμολόγησης. Στο τέλος του γενικού μέρους ακολουθεί ο σχολιασμός των ερωτηματολογίων με αναφορά στους περιορισμούς τους, τα κριτήρια επιλογής και την επιλογή 24 ερωτηματολογίων κατάλληλων για τον πληθυσμό μας.Στο Β. Ερευνητικό Μέρος, γίνεται μια προσπάθεια αξιοποίησης των κλινικών μας παρατηρήσεων σχετικά με τον τρόπο που οι καταθλιπτικοί ασθενείς αντιμετωπίζουν τα προβλήματα της ζωής ανάλογα με τα θρησκευτικά τους πιστεύω. Επιλέγεται από το κεφάλαιο 9: «Η Κλίμακα της Θρησκευτικής Λύσης των Προβλημάτων», (Religious Problem Solving Scale,) του Pargament και Συνεργατών και συγχορηγείται σε Ελληνικό πληθυσμό με την αναγνωρισμένη κλίμακα κατάθλιψης του Beck, (Beck Depression Inventory). Με την άδεια του συγγραφέα το ερωτηματολόγιο μεταφράζεται στην Ελληνική γλώσσα και ελέγχεται για την αξιοπιστία και την εγκυρότητα με την χορήγηση του σε διαφορετικές ομάδες ατόμων που χρησιμοποιούν τρία διαφορετικά στυλ για την επίλυση των προβλημάτων, μια ομάδα με «Αυτοκαθοδηγητικό» χαρακτήρα (άτομα πού βασίζονται κυρίως στις δικές τους δυνάμεις προκειμένου να επιλύσουν ένα πρόβλημα που τους προκύπτει-ομάδα ενεργών πολιτών της Πόλης του Αγίου Νικολάου), μια με «Συνεργειακό» χαρακτήρα (άτομα που διαχειρίζονται τα προβλήματα στην ζωή τους μέσα από μια σχέση συνεργασίας με τον Θεό -μέλη της Ενορίας Αγίου Γεωργίου Σητείας) και μία με «Υποτασσόμενο» χαρακτήρα (άτομα με μία πιο υποτακτική σχέση πίστης και εξάρτησης από τον Θεό γενικότερα και κατά την επίλυση των προβλημάτων ζωής -Μάρτυρες του Ιεχωβά από την περιοχή της Ιεράπετρας). Μετά την συλλογή και την στατιστική επεξεργασία των δεδομένων, καταγράφονται και σχολιάζονται τα πολύ ενδιαφέροντα συμπεράσματα πού συσχετίζουν τον θρησκευτικό προσανατολισμό της κάθε ομάδας, με διαφορετική βαθμολόγηση της Καταθλιπτικής συμπτωματολογίας στην κλίμακα του Beck. Το αυτοκαθοδηγητικό στυλ παρουσιάζει τον χαμηλότερο μέσο όρο στην βαθμολόγηση της Beck έναντι του συνεργειακού και του υποτασσόμενου στυλ.